ཨོ་པཱ་མཱ་སྲིད་འཛིན་ལ་ཐོན་རྗེས།བྲོ་བ་ལྡན་པའི་བྱ་བ་གཙོ་བོ་གཉིས་བྱས་པ་ནི།ཕྱི་སྲིད་ཀྱི་ཆ་ནས་ཞི་བའི་འཐབ་ཇུས་འཐེན་པ་དང་ནང་སྲིད་ཀྱི་ཆ་ནས་འདྲ་མཉམ་བཙན་སྤྲོད་བྱས་པ་དེ་རེད།ཨོ་པཱ་མཱ་སྲིད་འཛིན་གྱི་ཁྲི་ཁར་ཕེབས་ཐུབ་དོན་ཆེ་ཤོས་ཞིག་ནི་སྐབས་དེའི་མི་མང་གི་དམག་རྒོལ་སེམས་ཁམས་ལ་རག་ལས་པ་རེད།དེ་བས་ཁོ་པས་མི་མང་གི་སེམས་ཁམས་དེ་ལ་ཤིན་ཏུ་བསྟུན་ནས་ཤར་དབུས་ནས་དམག་མི་ཕྱིར་འཐེན་བྱས་པ་དང་།རྗེས་ཕྱོགས་སི་རེ་ཡཱ་སོགས་ཀྱི་ཟིང་ཆའི་ཁྲོད་ལ་ནུས་ཤུགས་ཡོད་རྒུ་འདོན་ཕོད་མེད་པ་རེད།ནང་སྲིད་ཀྱི་ཆ་ནས་ཨ་རིའི་ཆབ་སྲིད་ཁོར་ཡུག་དང་ཤིན་ཏུ་མི་མཐུན་པའི་ཨོ་པཱ་མཱའི་ནད་བཅོས་འགན་ཐེག་ཟེར་བ་དེ་སྤེལ་བ་རེད།སྲིད་ཇུས་འདི་གཉིས་ལ་སྐྱོན་ཆ་ཆེ་ཤོས་གཉིས་བྱུང་བ་ནི།ཕྱི་སྲིད་ཀྱི་ཆ་ནས་ཨ་རིས་ཤར་དབུས་ཟིང་དོན་རིམ་བྱུང་ཁྲོད་ནས་བྷི་ཤུའི་སྲིད་ཇུས་སམ་ཨ་རིའི་སྲོལ་རྒྱུན་རིང་མོ་སྐྱོང་མ་ཐུབ་པ་དེས།ཨ་རིའི་འགྲན་ཡ་རྒྱལ་ཁབ་རོག་ཤེ་ཡ་ལྟ་བུས་ཨ་རིའི་སྙིང་སྟོབས་ཞན་འགྱུར་བྱས་ཡོད་པ་མཐོང་ནས་ཤར་དབུས་ནང་ནུས་ཤུགས་ཆེན་པོ་སྤེལ་བ་དང་།མཐའ་མར་ཡོ་རོབ་ནང་ལའང་སྔ་མོའི་དགོག་སྲུང་གི་དམའ་ས་ཡོད་པའི་རྣམ་འགྱུར་འཕང་ནས་ཕྱིར་རྒོལ་གྱི་མཐོ་སར་ལངས་ཐུབ་ཡོད་པ་རེད།ཨུ་ཁི་རན་གྱི་གནས་ཚུལ་དེ་དེ་འདྲ་རེད་ལ།རོག་ཤེ་ཡས་ཨུ་ཁི་རན་གནད་དོན་ཐད་ནས་དྲག་པོའི་ཚུགས་ཀ་སྟོན་ཐུབ་དོན་ཡང་ཨོ་པཱ་མཱའི་ཕྱི་སྲིད་འཐབ་ཇུས་ལ་ཐུག་ཡོད་པ་རེད།ཨོ་པཱ་མཱ་ལས་ཤར་དབུས་ནས་དམག་མི་ཕྱིར་འཐེན་བྱས་རྗེས་ཨེ་ཤེ་ཡ་ནང་སྟོབས་ཤུགས་བསྐྱར་བཞེངས་བྱེད་དགོས་ཚུལ་ལབ་པ་རེད།འོན་ཀྱང་ད་ལྟ་མཐོང་ཐུབ་པ་ནི་ཧོང་ཀོང་གི་ཆབ་སྲིད་འཐབ་འཛིང་སྣ་ཚོགས་རྒྱབ་ཏུ་ཨ་རིས་ནུས་ཤུགས་ཅུ་ཙམ་སྤེལ་ཐུབ་ཡོད་པ་ལས།དེ་མིན་ཉི་ཧོང་དང་ཀོར་དཀར་ནང་གི་གནས་སྟངས་ལ་སྔར་ཡོད་རྒྱུན་གཏན་ལས་ཡར་རྒྱས་ཆེན་པོ་བྱུང་མེད་པ་དང་།ཧྥེ་ལི་ཕིང་སོགས་སུའང་རང་འགུལ་རང་དབང་ཞིག་ཐོབ་མེད་པ་འདྲ་བོ་བྱུང་ཡོད་པ་དེ་རེད།ཨ་རིའི་དམིགས་ཡུལ་ནི་ཀྲུང་གོ་སོགས་ཀྱི་ནུས་ཤུགས་ཉེན་རྟོག་བཟོ་བ་དེ་རེད།འོན་ཀྱང་ཨོ་པཱ་མཱ་ཡི་སྲིད་འཛིན་དུས་ཚོད་ནང་ལ་དམིགས་ཡུལ་དེ་སྒྲུབ་ཐུབ་ཡོད་མ་རེད།ཀྲུང་གོ་ལ་མཚོན་ན་དེ་ནི་རྒྱལ་ཁ་ཞིག་ཡིན་མོད།ཨ་རིའི་མཐོ་རིམ་གྱིས་མིག་ལ་ལྟས་ན་དེ་ནི་ཨོ་པཱ་མཱའི་ཕམ་ཁ་ཞིག་ཡིན་ཤས་ཆེ།གཉིས་ན་ཨོ་པཱ་མཱའི་ནད་བཅོས་འགན་ཐེག་སྐོར་ནས་ཡིན་ན།སྲིད་ཇུས་འདི་ཡིས་དབུལ་བོའི་ཕྱོགས་ལ་སྲིད་ཇུས་ལྟ་རྟོགས་ཀྱི་ནུས་ཤུགས་སྤེལ་འདོད་ཡོད་རུང་།ཨ་རིའི་མི་མང་གི་ངོས་ནས་ཡིན་ན།དབུལ་བོ་དག་ལ་མཚོན་ན་ལས་ཀའི་གོ་སྐབས་དང་ཡོང་འབབ་ཡར་རྒྱས་གཙོ་བོ་ཡིན་པ་ལས་ནད་བཅོས་འགན་ཐེག་གཙོ་བོ་མིན།རྒྱུ་མཚན་ནི་ལས་ཀ་དང་ཡོང་འབབ་བརྟན་པོ་བཟོ་ཐུབ་པ་ཡིན་ན་ནད་བཅོས་འགན་ཐེག་ནི་རང་སོས་ཚོང་ར་ནས་ཉོ་ཆོག་པ་རེད།ཨོ་པཱ་མཱ་ཡིས་མ་རྩ་རིང་ལུགས་ཀྱི་ཁྲོད་ན་སྤྱི་ཚོགས་རིང་ལུགས་ཀྱི་ཆ་ཤས་ཡོད་རེད་ཟེར་ནས་བཤད་པ་རེད།དེ་ནི་ཨ་རིའི་ཆབ་སྲིད་མཐོ་གྲལ་དང་ཡེ་ཤུ་སྲོལ་རྒྱུན་སྨྲ་བ་དག་གི་རྣ་ལ་ཤིན་ཏུ་མི་འོས་པའི་སྐད་ཆ་ཞིག་རེད།ཨོ་པཱ་མཱས་བརྗོད་པ་འདི་ནི་ཡོ་རབ་ཀྱི་གནས་ཚུལ་དངོས་ཞིག་རེད་མོད།ཨ་རི་ལ་མཚོན་ན་གནས་ཚུལ་གསར་བ་ཞིག་རེད།ད་ལྟ་ཕྱིར་འདང་རྒྱབ་ན་ཨོ་པཱ་མཱ་ཡིས་ཡོ་རོབ་ལ་དཔེ་ལད་བྱས་ནས་སྲིད་ཇུས་འཐེན་གྱིན་ཡོད་ཚོད་རེད།